永叔進道堂夜話
作者：梅堯臣
朝代：宋

paragraphs: 海風驅雲來，池雨打荷急。
虛堂開西窗，晚坐凉氣入。
與公語平生，事不一毫及。
初探易之奧，大衍遺五十。
乾坤露根源，君臣排角立。
言史書星瑞，亂止由不戢。
巨惡參大美，微顯豈相襲。
陳疏見公忠，曾無與朋執。
文章包元氣，天地得噓吸。
明吞日月光，峭古崖壁澀。
淵論發賢聖，暗溜聞鬼泣。
夜闌索酒巵，快意頻舉挹。
未竟天已白，左右如啟蟄。